**\*~.ชาวสวรรค์.~\***
๏ วชิระแลบลั่นสนั่นฟ้า
พสุธาสะเทือนเขยื้อนไหว
เมขลาล่อแก้วแวววิไล
ยักษ์ขว้างขวานเข้าใส่ได้ฟังกัน

๏ ก็ยังคงขว้างขวานมานานเนิ่น
ฝ่ายล่อแก้วก็เพลินหฤหรรษ์
ฝ่ายหนึ่งล่อฝ่ายหนึ่งไล่หมายฆ่าฟัน
ตามประสาชาวสวรรค์กระนั้นหรือ

๏ เสียงสนั่นสั่นไหวผไททั่ว
หลายคนกลัวคุดคู้จนหูอื้อ
เห็นแสงวาบก็ผวาชาเท้ามือ
สมองตื้อนิ่งขึงตะลึงงง

๏ บางคนถูกสายฟ้าคร่าชีวิต
มิอาจเรียกร้องสิทธิ์ดังประสงค์
เพราะฟ้ายิ่งใหญ่กว่าชาวป่าดง
เหล่ามนุษย์แค่ผงธุลีดิน

๏ ชาวฟ้าเพียงหยอกกันเท่านั้นดอก
ส่วนมนุษย์เจ็บถลอกหรือชีพสิ้น
นั้นก็เพียงแค่นี้แค่ชีวิน
ใครจะรินเลือดหลั่งชั่งปะไร

๏ เมขลาล่อแก้วแววสว่าง
รามสูรยังขว้างขวานเข้าใส่
แค่ของเล่นหยอกเย้าจงเข้าใจ
อย่าบังอาจสงสัยให้รำคาญ ๚๛

**....อารยะ คชทีป....**๐๓ ตุลาคม ๒๕๖๐